b'\n_START_ARTICLE_\nSuomen Ammattiliittojen Keskusj\xc3\xa4rjest\xc3\xb6 SAK\n_START_SECTION_\nHistoria\n_START_PARAGRAPH_\nSAK:n edelt\xc3\xa4j\xc3\xa4, Suomen ensimm\xc3\xa4inen keskusj\xc3\xa4rjest\xc3\xb6 Suomen Ammattij\xc3\xa4rjest\xc3\xb6 SAJ perustettiin 15. huhtikuuta 1907 ja se oli l\xc3\xa4heisess\xc3\xa4 suhteessa Suomen Sosialidemokraattiseen puolueeseen. Suomen sis\xc3\xa4llissodan j\xc3\xa4lkeen SAJ:ssa saivat enemmist\xc3\xb6n kommunistit ja vasemmistososialistit, ja hein\xc3\xa4kuussa 1930 viranomaiset lakkauttivat sen Lapuan liikkeen painostuksen takia. Uuden keskusj\xc3\xa4rjest\xc3\xb6n, Suomen Ammattiyhdistysten Keskusliiton (SAK) perustajia 19. lokakuuta 1930 olivat l\xc3\xa4hinn\xc3\xa4 sosiaalidemokraatit. SAK:n j\xc3\xa4senm\xc3\xa4\xc3\xa4r\xc3\xa4 ylitti vuoden 1944 lopussa 100\xc2\xa0000, vuonna 1947 j\xc3\xa4senm\xc3\xa4\xc3\xa4r\xc3\xa4 oli 341\xc2\xa0600 henkil\xc3\xb6\xc3\xa4._NEWLINE_1950-luvun lopulla sosiaalidemokraattien keskin\xc3\xa4inen riita ulottui my\xc3\xb6s ammattiyhdistysliikkeeseen. SAK:n j\xc3\xa4\xc3\xa4ty\xc3\xa4 TPSL:n kannattajien haltuun, osa SDP:n kannattajien hallitsemista liitoista erosi ja muodosti uuden Suomen Ammattij\xc3\xa4rjest\xc3\xb6n, osin CIA:lta saadun rahoituksen turvin. TPSL:n kuihduttua SAJ ja SAK yhdistyiv\xc3\xa4t j\xc3\xa4lleen 1969 Suomen Ammattiliittojen Keskusj\xc3\xa4rjest\xc3\xb6ksi, eli nykyiseksi SAK:ksi.\n_START_SECTION_\nKansainv\xc3\xa4linen toiminta\n_START_PARAGRAPH_\nSAK on ollut mukana kansainv\xc3\xa4lisess\xc3\xa4 toiminnassa perustamisestaan l\xc3\xa4htien. Liitto kuuluu vuonna 2006 perustettuun Ammattiyhdistysliikkeen maailmanj\xc3\xa4rjest\xc3\xb6\xc3\xb6n (ITUC). Ennen ITUC:n perustamista SAK oli sen edelt\xc3\xa4j\xc3\xa4n, Vapaiden ammattiyhdistysten kansainv\xc3\xa4lisen liiton (VAKL), j\xc3\xa4sen. Eurooppa-tasolla SAK on vuodesta 1974 alkaen kuulunut Euroopan ammatilliseen yhteisj\xc3\xa4rjest\xc3\xb6\xc3\xb6n (EAY). Pohjoismainen kattoj\xc3\xa4rjest\xc3\xb6 on Pohjolan ammatillinen yhteisj\xc3\xa4rjest\xc3\xb6 (PAY), johon SAK on kuulunut vuodesta 1972._NEWLINE_Kansainv\xc3\xa4lisen ay-liikkeen yksi vaikutuskanava on my\xc3\xb6s ay-liikkeen neuvoa-antava komitea OECD:ss\xc3\xa4 (TUAC)._NEWLINE_Vuonna 1991 SAK, STTK ja Akava perustivat yhteisen toimiston edunvalvontaan Euroopassa. Toimiston nimi oli aluksi Keskusj\xc3\xa4rjest\xc3\xb6jen Eurooppa-yhteisty\xc3\xb6 (KEY) ja vuodesta 2006 se on toiminut nimell\xc3\xa4 Palkansaajaj\xc3\xa4rjest\xc3\xb6jen EU-edustusto FinUnions. Toimisto siirtyi Brysseliin 1. helmikuuta 1995. Akava irtautui FinUnionsin toiminnasta vuoden 2017 alussa. Samaan aikaan Akavan yksityisen sektorin neuvotteluj\xc3\xa4rjest\xc3\xb6 Ylemm\xc3\xa4t Toimihenkil\xc3\xb6t YTN liittyi toimiston yll\xc3\xa4pit\xc3\xa4j\xc3\xa4ksi .\n_START_SECTION_\nTulopolitiikka\n_START_PARAGRAPH_\nSAK j\xc3\xa4senliittoineen on tulopolitiikan osapuoli. Se pyrkii vaikuttamaan siihen, ett\xc3\xa4 teht\xc3\xa4isiin tulopoliittisia kokonaisratkaisuja, jotka hillitsisiv\xc3\xa4t inflaatiota est\xc3\xa4m\xc3\xa4ll\xc3\xa4 suuret palkankorotukset, mutta samalla tukisivat tulonjaon tasaisuutta. T\xc3\xa4st\xc3\xa4 seuraa, ett\xc3\xa4 SAK:lla on kantoja my\xc3\xb6s nettotuloihin vaikuttaviin asioihin, muun muassa verotukseen, veronalennuksiin jne. SAK:n p\xc3\xa4\xc3\xa4ekonomisti on Ilkka Kaukoranta.\n_START_SECTION_\nJ\xc3\xa4senliittojen j\xc3\xa4senist\xc3\xb6\n_START_PARAGRAPH_\nSAK:n suurimmat j\xc3\xa4senliitot ovat suuruusj\xc3\xa4rjestyksess\xc3\xa4: Palvelualojen ammattiliitto (PAM), Julkisten ja hyvinvointialojen liitto (JHL), Teollisuusliitto, Rakennusliitto, TEAM Teollisuusalojen ammattiliitto, Auto- ja Kuljetusalan Ty\xc3\xb6ntekij\xc3\xa4liitto AKT, Paperiliitto ja S\xc3\xa4hk\xc3\xb6alojen ammattiliitto._NEWLINE_SAK j\xc3\xa4senliittojen yhteenlaskettu j\xc3\xa4senm\xc3\xa4\xc3\xa4r\xc3\xa4 oli vuoden 2017 alussa 966 354 henkil\xc3\xb6\xc3\xa4, joista miehi\xc3\xa4 on 522 264 (54,0\xc2\xa0%) ja naisia 444 090 (46,0\xc2\xa0%). J\xc3\xa4rjest\xc3\xb6jen yhteenlaskettu j\xc3\xa4senm\xc3\xa4\xc3\xa4r\xc3\xa4 on pysynyt viime vuosina suhteellisen vakaana \xe2\x88\x92 vuonna 2003 j\xc3\xa4seni\xc3\xa4 oli yhteens\xc3\xa4 1\xc2\xa0049\xc2\xa0259, joista miehi\xc3\xa4 565\xc2\xa0514 ja naisia 483\xc2\xa0745. Kuitenkin vuonna 2018 SAK tilitt\xc3\xa4\xc3\xa4 European Trade Union Confederationille j\xc3\xa4senmaksuja ainoastaan 627 322 palkansaajasta. T\xc3\xa4st\xc3\xa4 luvusta on poistettu opiskelijaj\xc3\xa4senet ja el\xc3\xa4kel\xc3\xa4iset._NEWLINE_Ty\xc3\xb6tt\xc3\xb6myyskassoihin maksavia j\xc3\xa4seni\xc3\xa4 on sen j\xc3\xa4senj\xc3\xa4rjest\xc3\xb6iss\xc3\xa4 arviolta yhteens\xc3\xa4 runsaat 800\xc2\xa0000._NEWLINE_Vuonna 2005 keskim\xc3\xa4\xc3\xa4rin SAK:laiset olivat 45-vuotiaita kunnan palveluksessa olevia naisia ja 42-vuotiaita metallialalla t\xc3\xb6iss\xc3\xa4 olevia miehi\xc3\xa4.  SAK:laisilla ammattiliitoilla on yhteens\xc3\xa4 170 000 alle 30-vuotiasta j\xc3\xa4sent\xc3\xa4.\n_START_SECTION_\nYhteiskunnallinen osallistuminen\n_START_PARAGRAPH_\nSAK on julkisesti kannattanut muun muassa viidennen ydinvoimalan rakentamista ja Euroopan unionin j\xc3\xa4senyytt\xc3\xa4. EU:n rahaliiton j\xc3\xa4senyyden edellytykseksi muodostettiin niin sanotut EMU-puskurit, joita SAK muiden ty\xc3\xb6markkinaj\xc3\xa4rjest\xc3\xb6jen lailla piti j\xc3\xa4senyyden edellytyksin\xc3\xa4.\n_START_SECTION_\nSAK:n j\xc3\xa4senet \xc3\xa4\xc3\xa4nest\xc3\xa4v\xc3\xa4t laiskasti\n_START_PARAGRAPH_\nKeskusliitto kampanjoi vaalien edell\xc3\xa4 (erityisesti oman j\xc3\xa4senkunnan) \xc3\xa4\xc3\xa4nestysaktiivisuuden nostamiseksi. SAK:n l\xc3\xa4ht\xc3\xb6kohtana on, ett\xc3\xa4 mit\xc3\xa4 korkeampi \xc3\xa4\xc3\xa4nestysprosentti eduskuntavaaleissa, sit\xc3\xa4 enemm\xc3\xa4n eduskuntaan tulee valituksi palkansaajien asioita ymm\xc3\xa4rt\xc3\xa4vi\xc3\xa4 kansanedustajia. _NEWLINE_SAK:n j\xc3\xa4senet \xc3\xa4\xc3\xa4nest\xc3\xa4v\xc3\xa4t selv\xc3\xa4sti muuta v\xc3\xa4est\xc3\xb6\xc3\xa4 laiskemmin: esimerkiksi vuoden 2007 eduskuntavaalien edell\xc3\xa4 helmikuussa 2007 tehtyss\xc3\xa4 tutkimuksessa SAK:n j\xc3\xa4senist\xc3\xa4 55\xc2\xa0% ilmoitti \xc3\xa4\xc3\xa4nest\xc3\xa4v\xc3\xa4ns\xc3\xa4 varmasti ja 26\xc2\xa0% melko varmasti. Kaikkien suomalaisten  \xc3\xa4\xc3\xa4nestysik\xc3\xa4isten vastaavat luvut olivat 63\xc2\xa0% ja 22\xc2\xa0%. Puhelimitse tehdyn tutkimuksen virhemarginaali oli 4\xc2\xa0% suuntaansa.\n_START_SECTION_\nVuoden 2007 eduskuntavaalien kampanja\n_START_PARAGRAPH_\nVuoden 2007 sensuroidussa televisiomainoksessa Oiva Lohtanderin esitt\xc3\xa4m\xc3\xa4 \xc3\xb6ykk\xc3\xa4rim\xc3\xa4inen johtaja m\xc3\xa4ss\xc3\xa4ili ruualla ja pilkkasi ty\xc3\xb6l\xc3\xa4isi\xc3\xa4, jotka eiv\xc3\xa4t edes vaivaudu \xc3\xa4\xc3\xa4nest\xc3\xa4m\xc3\xa4\xc3\xa4n. Mainoksen tarkoituksena oli her\xc3\xa4tell\xc3\xa4 palkansaajia \xc3\xa4\xc3\xa4nest\xc3\xa4m\xc3\xa4\xc3\xa4n. Vaalien j\xc3\xa4lkeen erityisesti SDP:n piiriss\xc3\xa4 on arvioitu, ett\xc3\xa4 mainoskampanja heikensi vasemmiston suosiota._NEWLINE_Mainos her\xc3\xa4tti ihmetyst\xc3\xa4 muun muassa Perheyritysten liitossa ja Helsingin Sanomissa._NEWLINE_Vastalauseita tuli my\xc3\xb6s SDP:n piiriss\xc3\xa4 \xe2\x80\x93- muun muassa Jukka Gustafsson katsoi blogissaan SAK:n menneen mainonnassaan jo liian pitk\xc3\xa4lle. Vaikka aluksi SAK:n johto seisoi mainoksensa takana, luovuttiin mainoksen esitt\xc3\xa4misest\xc3\xa4 ennen ensimm\xc3\xa4ist\xc3\xa4 TV-esityskertaa.\n_START_SECTION_\nMuita vaalikampanjoita\n_START_PARAGRAPH_\nSuomalaisissa medioissa SAK:n kampanjointia on useaan otteeseen pidetty vasemmiston tukemisena. T\xc3\xa4m\xc3\xa4 ei ole mitenk\xc3\xa4\xc3\xa4n poikkeuksellista, sill\xc3\xa4 poliittisella ty\xc3\xb6v\xc3\xa4enliikkeell\xc3\xa4 ja ammatillisella ty\xc3\xb6v\xc3\xa4enliikkeell\xc3\xa4 on yhteist\xc3\xa4 ty\xc3\xb6l\xc3\xa4isten elinolojen puolustaminen ja parantaminen._NEWLINE_Vuoden 1997 kampanjassa esiintyi mieshahmo, joka laukoi k\xc3\xa4rkk\xc3\xa4it\xc3\xa4 mielipiteit\xc3\xa4. Vuoden 1999 vaaleissa SAK kampanjoi televisiomainoksella, jossa \xc3\xb6ykk\xc3\xa4rim\xc3\xa4isesti k\xc3\xa4ytt\xc3\xa4ytyv\xc3\xa4t rikkaat mollasivat \xc3\xa4\xc3\xa4nest\xc3\xa4m\xc3\xa4tt\xc3\xa4 j\xc3\xa4tt\xc3\xa4v\xc3\xa4\xc3\xa4 ty\xc3\xb6v\xc3\xa4est\xc3\xb6\xc3\xa4._NEWLINE_SAK tuki avoimesti Tarja Halosta vuoden 2006 presidentinvaaleissa.'